Eer vir kwarteeu se diens | Netwerk24
Eer vir kwarteeu se diens
Deur Susan Maré 01 Augustus 2018 06:02
Theo May het dié spesiale baadjie van die weermag ontvang.Foto: Verskaf
’n Negentigjarige inwoner van Bethlehem is in Julie tydens ’n reünie van oud­bevelvoerders en oud-regiment-sersant-majoors (RSM’s) van 2 Veldgenie­regiment van die Suid-Afrikaanse Nasionale Weermag in Bethlehem vereer.
Theo May, tans ’n inwoner van die Bethlehem-aftreeoord, was vir ’n kwarteeu die RSM van dié eenheid.
May sê dit was goeie weermagjare in ’n tyd van vele boikotte teen Suid-Afrika.
Hoewel hy nie in die Angola-grensoorlog op die gevegsfront was nie, was hy by opleiding betrokke.
Baie werk is in Bethlehem gedoen om soldate vir weermagdiens in die grensoorlog paraat te maak. Dit was ’n tyd toe soldate baie goed opgelei is en dissipline op ’n hoë vlak was, sê May.
May sê as regiment- sersant-majoor het hy baie respek teenoor hom as persoon ervaar en hy kyk steeds terug op ’n goeie diens­tydperk.
Hy was die enigste van die oud-regiment-sersant-majoors wat die reünie by die weermagsaal bygewoon het omdat al sy tydgenote reeds oorlede is.